Komisjoni määrus (EÜ) nr 1011/98,

14. mai 1998,

millega muudetakse määrust (EMÜ) nr 1722/93, milles sätestatakse vastavalt teravilja- ja riisisektorite tootmistoetusi käsitlevate nõukogu määruste (EMÜ) nr 1766/92 ja (EMÜ) nr 1418/76 üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [1] viimati muudetud komisjoni määrusega (EMÜ) nr 923/96, [2] eriti selle artikli 7 lõiget 3,

võttes arvesse nõukogu 22. detsembri 1995. aasta määrust (EÜ) nr 3072/95 riisituru ühise korralduse kohta, [3] muudetud määrusega (EÜ) nr 192/98, [4] eriti selle artiklit 7,

ning arvestades, et:

komisjoni 30. juuni 1993. aasta määrusega (EMÜ) nr 1722/93, milles sätestatakse vastavalt teravilja- ja riisisektorite tootmistoetusi käsitlevate nõukogu määruste (EMÜ) nr 1766/92 ja (EMÜ) nr 1418/76 üksikasjalikud rakenduseeskirjad [5] (viimati muudetud komisjoni määrusega (EÜ) nr 1516/95 [6]) nähakse ette, et tootmistoetuse arvutamisel eristatakse ühelt poolt maisi-, nisu-, kartuli- ja riisitärklist ning teiselt poolt odra- ja kaeratärklist; kogemus on näidanud, et odra- ja kaeratärklise jaoks ei ole enam vaja määrata kindlaks erisummat ja kõikide tärkliste suhtes võib kohaldada ühte toetussummat, ilma et tekiks ebapiisava hüvitamise ohtu;

turustusaasta vahetumisel tuleks sätestada erimeetmed seoses toetussertifikaatide kehtivusajaga ja ühtse toetuse summa kohandamisega;

eelkõige esterdatud ja eeterdatud tärkliste üksiktagatise vabastamiseks on soovitatav sätestada esmane nõue, mis peab olema täidetud; lisaks tuleks kõnealuste toodete suhtes kohaldatavaid erisätteid täiendada teatavate meetmetega, mille eesmärk on tõhustada kontrolle ja sanktsioone, juhul kui ei täideta töötlemise ja kasutamise nõudeid;

määruses sätestatakse, et liikmesriigid teatavad komisjonile igal kuul statistilised andmed, mis hõlmavad tärklisekoguseid, mille kohta on antud tootmistoetust, ja tooteid, mille jaoks tärklist kasutati; on selgunud, et kõnealune teavitamine toimub liiga tihti ja see on soovitatav asendada teavitamistega kord kvartalis;

teraviljaturu korralduskomitee ei ole oma eesistuja kindlaksmääratud ajavahemiku jooksul arvamust avaldanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 1722/93 muudetakse järgmiselt.

1. Artikkel 3 asendatakse järgmisega:

"Artikkel 3

1. Juhul, kui toetust antakse, määratakse see kindlaks üks kord kuus. Kui maisi ja/või nisu hind ühenduse või maailma turul muutub olulisel määral, võib vastavalt lõikele 2 arvutatud toetust kuu jooksul kohandada, et võtta arvesse kõnealuseid muutusi.

2. Maisitärklise, nisutärklise, odratärklise, kaeratärklise, kartulitärklise, riisitärklise või purustatud riisi tärklise toetus ühe tonni kohta arvutatakse eelkõige järgmiste hindade vahelise erinevuse põhjal:

i) maisi turuhind ühenduses viie päeva jooksul enne kindlaksmääramise päeva, võttes arvesse nisu hinnatasemeid, ja

ii) maisi impordimaksude kindlaksmääramisel kasutatavate ja kohaldamise esimesele päevale eelneva viie päeva jooksul registreeritud tüüpiliste Rotterdami CIF-impordihindade keskmine,

mis on korrutatud koefitsiendiga 1,60.

3. Makstav toetus arvutatakse vastavalt lõikele 2 ja korrutatakse II lisas sätestatud koefitsiendiga, mis vastab tunnustatud toodete valmistamisel tegelikult kasutatud tärklise CN-koodile.

4. Komisjon võtab määruse (EMÜ) nr 1766/92 artiklis 23 sätestatud korras vastu käesoleva artikliga ettenähtud otsused."

2. Artikli 6 lõiked 3 ja 4 asendatakse järgmise tekstiga:

"3. Toetussertifikaat sisaldab artikli 5 lõikes 2 osutatud teavet, makstava toetuse määra ning sertifikaadi viimast kehtivuspäeva, mis on väljaandmiskuule järgneva viienda kuu viimane päev.

Juuli ja augusti jooksul ning kuni 24. septembrini (kaasa arvatud) taotletud sertifikaatide kehtivusaeg on 30 päeva alates nende väljaandmise päevast, kuid mitte kauem kui 30. septembrini.

4. Sertifikaadil märgitud kohaldatav toetuse määr on taotluse vastuvõtmise päeval kehtiv määr.

Kui sertifikaadil märgitud tärklisekoguseid töödeldakse teravilja turustusaasta jooksul, mis järgneb taotluse vastuvõtmisele, kohandatakse uue turustusaasta jooksul töödeldava tärklise kohta makstavat toetust vastavalt hüvitissertifikaadi väljaandmise kuu jooksul kohaldatava sekkumishinna ja töötlemiskuul kohaldatava sekkumishinna vahelisele erinevusele, mis on korrutatud koefitsiendiga 1,60. Toetussumma väljendamiseks omavääringus kasutatakse ümberarvutuskurssi, mis kehtib tärklise töötlemise päeval."

3. Artikli 9 lõikele 2 lisatakse järgmine lõik:

"Esmanõue määruse (EMÜ) nr 2220/85 artiklis 20 määratletud tähenduses on toodete kasutamine või eksportimine vastavalt käesoleva määruse artikli 10 lõike 1 punktide a ja b vastavatele sätetele. Kasutamine või eksportimine peab toimuma 12 kuu jooksul alates sertifikaadi kehtivusaja lõppemisest. Pädevale asutusele esitatud nõuetekohaselt põhjendatud taotluse korral võib kõnealust tähtaega pikendada kõige rohkem kuue kuu võrra."

4. Artikli 10 lõikele 4 lisatakse järgmine lõik:

"Sellest kohustusest võib vabastada ostjad, kes kasutavad igas kvartalis asjaomase CN-koodi alla kuuluvaid tooteid vähem kui 1000 kilogrammi ulatuses."

5. Artikkel 12 asendatakse järgmisega:

"Kolme kuu jooksul alates kalendriaasta iga kvartali lõpust teatavad liikmesriigid komisjonile toetust saanud tärklise liigi, kogused ja päritolu (maisi-, nisu-, kartuli-, odra-, kaera- või riisitärklis) ning nende toodete liigi ja kogused, mille jaoks tärklist on kasutatud."

6. II lisas asendatakse joonealune märkus järgmise tekstiga:

"Toodetud otse maisist, nisust, odrast, kaerast, riisist või kartulitest, kasutamata kõrvalsaadusi, mis on saadud muude põllumajandustoodete- või kaupade valmistamisel."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. mai 1998

Komisjoni nimel

komisjoni liige

Franz Fischler

[1] EÜT L 181, 1.7.1992, lk 21.

[2] EÜT L 126, 24.5.1996, lk 37.

[3] EÜT L 329, 30.12.1995, lk 18.

[4] EÜT L 20, 27.1.1998, lk 16.

[5] EÜT L 159, 1.7.1993, lk 112.

[6] EÜT L 147, 30.6.1995, lk 49.

--------------------------------------------------